L-MSC Meraviglia ser ikun l-akbar cruise liner fl-Ewropa u ser jidħol f'pajjiżna 27 darba bejn Ġunju u Novembru tas-sena d-dieħla. Fuqu mistennija jiġu 150,000 passiġġier minn madwar l-Ewropa. Dan il-vapur lussuż, li se jkun jista' jġorr 5,700 passiġġier u li jiżen 167,000 tunnellata ser ikun reġsitrat ġewwa Malta hekk kif il-Kumpanija MSC Cruises iddeċidiet li għall-ewwel darba tibda tirreġistra l-vapuri l-ġodda tagħha ġewwa pajjiżna. L- MSC Meravigla li bħalissa qiegħed taħt kostruzzjoni fit-tarzna Chantiers de l'Atlantique f'St.Nazaire fi Franza, huwa cruise liner għall-istaġuni kollha b'disinn straordinarju u b'tekonoloġija innovattiva u spettakolari. Huwa ser ikollu tnax-il ristorant differenti u għoxrin bar imqassma mal-vapur b'iktar minn elfejn u mitejn kabina differenti b'75% minnhom bil-gallarija. Apparti f'pajjiżna, tul is-sajf li ġej, dan il-vapur ser ikun qed jidħol fil-portijiet ta' Barċellona, Marsilja, Ġenova, Napli u Messina. Sa issa l-kumpanija MSC għandha erbatax-il vapur ibaħħru fl-ibħra madwar id-dinja u dawn mistennija jittellgħu għal dsatax-il vapur sas-sena 2020 fejn il-ħames vapuri ġodda kollha ser ikunu reġistrati f'pajjizna. Abbord kull vapur din il-kumpanija tħaddem mal-1,300 ħaddiem imqassma mal-istabillimenti kollha tal-cruise liner. L-MSC Cruises iddeċidew li jibdew jirreġistraw il-cruise liners il-ġodda tagħhom f'Malta frott ir-relazzjoni eċċellenti li hemm bejn id-diriġenti ta' din il-kumpanija u l-Gvern Malti. Ir-riżultati sbieħ li qed jikseb pajjiżna fit-turiżmu waslu wkoll biex pajjizna jkun wieħed mid-destinazzjonijiet ewlenin tal-cruises tagħhom. Dwar dan il-Ministru għat-Turiżmu Edward Zammit Lewis qal li l-industrija tal-cruise liners tagħmel parti importanti ferm fl-istrateġija tat-turiżmu f'pajjiżna, dan hekk kif Malta għandha l-vantaġġ li tinsab f'pożizzjoni strateġika f'nofs il-Mediterran u għaldaqstant tippermetti diversi għażliet ta' itinerarji min-naħa tal-Lvant u tal-Punent tal-Baħar Mediterran. Proprju bejn Jannar u l-aħħar ta' Settembru ta' din is-sena daħlu f'pajjiżna 231 cruise liner, tnax-il vapur iżjed minn kemm daħlu fl-istess perjodu tas-sena l-oħra, u li magħhom ġabu 439,379 passiġġier, li jfissru 6% iżjed mill-istess perjodu tas-sena l-oħra. Huwa kkalkulat li dawn il-passiġġieri nefqu bejn €70 u €80 kull wieħed fil-ftit sigħat li għamlu f'pajjiżna. Huwa mifhum li ħafna minn dawn il-passiġġieri jkunu żaru pajjiżna għall-ewwel darba u għalhekk, il-ftit sigħat li jagħmlu f'Malta jkunu ta' opportunità u vetrina sabiex jaraw x'joffri pajjiżna. Ħafna mill-passiġġieri li jaslu fuq cruise liner jerġgħu jżuru Malta għall-btala itwal fi żmien sentejn jew tlieta. Il-Konsulent tal-Ivvjaġar Joe Borg sostna li s-sena d-dieħla mistennija tkun aħjar minn din is-sena, hekk kif sal-aħħar ta' din is-sena mistennija jaslu 700,000 passiġġier fuq cruise liners differenti li jfisser 4.4% iżjed mis-sena 2015 fejn kien ġie rreġistrat qligħ ta' madwar €90 miljun. Din il-figura mbagħad mistennija tiżdied b'iżjed minn 40,000 is-sena d-dieħla, jiġifieri t-tbassir għas-sena 2017 huwa ta' 740,000 turist li jaslu f'pajjizna permezz ta' cruise liner. Borg sostna li s-sena 2018 mistennija tkun waħda li ser tikser kull rekord miksub sa issa fl-industrija tal-cruise liners f'pajjiżna. Il-Ministru għat-Turiżmu Edward Zammit Lewis qal li dawn iċ-ċifri rekord jissuperaw saħansitra ċ-ċifri reġistrati fl-2012 hekk kif is-sena l-oħra rnexxielna niġbdu lejn pajjiżna mal-10% aktar passiġġiera milli ġbidna fl-2012, sena li kienet meqjusa bħala waħda eċċezzjonali għall-industrija tal-cruise liners f'Malta. Fost il-fatturi ewlenin li jwasslu biex diversi persuni jagħżlu cruise bħala vaganza, hemm ir-rilassament li joffru dawn il-vapuri lussużi fejn uħud minnhom huwa kkalkulat li jlaħħqu s-sitt stilel meta mqabbla ma' lukandi u apparti minn hekk joffru postijiet u diversi attivitajiet ta' rilassament fosthom spa, indoor pool, gym u diversi ristoranti, ħwienet u barijiet differenti. Diversi persuni oħra jqattgħu l-vaganza tagħhom fuq cruise liner għaliex f'ġimgħa waħda jkunu jistgħu jaraw u jesploraw iżjed minn pajjiż wieħed hekk kif dawn it-tip ta' vapuri jidħlu f'diversi portijiet madwar il-Meditteran. Wieħed mill-aktar popolari mat-turisti jibqa' l-port ta' Malta magħruf bħala l-Port il-Kbir. Il-Maltin li għażlu cruise bħala vaganza tagħhom fl-ewwel disa' xhur ta' din is-sena kienu jlaħħqu 9,262 persuna. Intant il-kumpanija MSC Cruises ġiet ivvutata bħala l-akbar kumpanija fl-industrija fl-Ewropa hekk kif għandha 9.9% tas-suq kif ukoll rebħet il-premju tal-aqwa kumpanija ta' Cruise Liners fit-Travel Media Award f'Dublin u kif ukoll din is-sena ġiet ivvutata bħala l-aqwa kumpanija li toffri divertiment matul il-lejl fuq il-cruises tagħha. Filwaqt li huwa tajjeb għal Malti li jivvjaġġa fuq cruise li jibda minn pajjiżna, huwa kruċjali wkoll għall-industrija. Fil-fatt, il-Ministru Edward Zammit Lewis saħaq fuq l-importanza li pajjiżna jkompli jattira iżjed homeporting fejn cruise jibda u jispiċċa f'Malta. Dan kollu jkompli jippromwovi lil Malta bħala destinazzjoni t' eċċellanza fit-turiżmu maħluq mill-cruiseliners. Għal dan il-għan aktar kmieni dan ix-xahar ġie mwaqqaf ukoll kumitat bl-isem ta' Malta Cruise Network Forum li l-għan tiegħu huwa li jwassal għal aktar kordinament fost l-entitajiet tal-Gvern u s-settur privat, fid-dawl li l-industrija tal-cruise liners dejjem qed tissaħħaħ u tkun parti essenzjali mill-istrateġija tat-turiżmu f'pajjiżna. Intant f'dawn l-aħħar snin il-Gvern Malti ppromwova wkoll lil Għawdex bħala destinazzjoni għall-cruise liners. Proprju s-sena 2015 kienet meqjusa bħala sena tajba ferm għal din l-industrija f'Għawdex għaliex daħlu 18-il cruise liner f'din il-gżira li magħhom waslu iżjed minn 9,800 passiġġier. Skont il-Ministru għal Għawdex Anton Refalo, is-sena 2016 tidher li hija sena tajba ħafna għall-industrija tal-cruise liners f'Għawdex u dan ifisser aktar xogħol għan-negozji kif diġà tixhed iż-żieda fl-impjiegi relatati mat-turiżmu. Fl- ewwel disa' xhur ta' din is-sena l-ikbar ammont ta' turisti li ġie bi cruise liner kien ġej mill-Ġermanja b'76,946 passiġġier. Segwew it-Taljani b'75,918–il passiġġier u warajhom il-Franċiżi b'64,184 passiġġier. Il-maġġoranza assoluta, 340,077 passiġġier kienu ġejjin minn pajjiżi tal-Unjoni Ewropea, filwaqt li 108,564 passiġġier ġew minn pajjiżi barra mill-Unjoni Ewropea. Il -maġġoranza assoluta ta' dawk li ġew f'pajjiżna fuq cruise liners kienu ta' mezza età. 149,809 kellhom bejn 40 u 59 sena, filwaqt li 148,987 kellhom bejn 60 u 79 sena. Tfal u adolexxenti ammontaw għal 64,348 u żgħażagħ għal 71,928 passiġġier.